余居御橋南夜聞妖鳥鳴效昌黎體
作者：梅堯臣
朝代：宋

paragraphs: 都城夜半陰雲黑，忽聞轉轂聲咿呦。
嘗憶楚鄉有妖鳥，一身九首如贅疣。
或時月暗過閭里，緩音低語若有求。
小兒藏頭婦滅火，閉門雞犬不爾留。
我問楚俗何苦爾，云是鬼車載鬼遊。
鬼車載鬼奚所及，抽人之筋繫車輈。
昔聽此言未能信，欲訪上天終無由。
今來中土百物正，安得遂與南方儔。
上帝因風如可達，願令驅逐出九州。